# ITSENÄISYYSPÄIVÄ

### Virikemateriaali[[1]](#footnote-1)

Itsenäisyyspäivä on usein vakava ja juhlava päivä. Se on kuitenkin päivä, jolloin kaikkia Suomessa asuvia kutsutaan yhdessä iloitsemaan rauhasta ja vapaudesta. On tärkeä pohtia, miten suomalaisuus on aikojen saatossa syntynyt, mitä se on nyt, ja mihin suuntaan suomalaisuus on kulkemassa. Suomen monikulttuuristuminen haastaa myös itsenäisyyspäivän viettämisen tapoja. Nyt on aika pohtia, voisiko itsenäisyyspäivän vietto seurakunnissa olla aiempaa värikkäämpää ja kuitenkin sellaista, jossa keskeistä on kiitollisuus Jumalan huolenpidosta ennen, nyt ja tulevaisuudessa.

Veteraanisukupolvien työ on merkittävä osa itsenäisyyspäivän juhlintaa. Heidän sanoillaan ja muistoillaan on itsenäisyyspäivän juhlinnassa keskeinen paikkansa. Itsenäisyys ja vapaus eivät ole itsestäänselvyyksiä edelleenkään. Sodat ovat jättäneet syvät arvet, joita täällä kannetaan vielä pitkään. Historian muistaminen on tärkeää.

Itsenäisyyspäivän laajat tekstivalikoimat antavat mahdollisuuden monipuoliseen liturgiaan ja saarnaan. Kirkkojärjestys edellyttää, että ”jumalanpalvelus pidetään itsenäisyyspäivänä ja valtiollisten tilaisuuksien yhteydessä, niin kuin siitä on säädetty tai erityisiä tilaisuuksia varten määrätty” (KJ 2: 2). Itsenäisyyspäivä on kansallinen juhlapäivä. Silloin on itsenäisyyden alusta lähtien pidetty jumalanpalvelus valtiovallan määräyksestä.

Yleensä itsenäisyyspäivänä vietetään sanajumalanpalvelus, paitsi jos se osuu sunnuntaille. Jos itsenäisyyspäivä osuu päällekkäin toisen adventin kanssa, vietetään sinä sunnuntaina ensisijaisesti itsenäisyyspäivää ja sitä seuraavalla viikolla 7.–12.12. käytetään toisen adventin tekstejä ja aihetta. Itsenäisyyspäivän liturginen väri on valkoinen. Itsenäisyyspäivä on kirkkovuoden ainoa pyhäpäivä, jonka sisältö ei nouse pelastushistoriasta.

Suomessa itsenäisyyspäivää juhlitaan perinteisesti melko hillitysti oman perheen tai lähipiirin kesken. Illalla klo 18 sytytetään kaksi kynttilää ikkunalle. Linnan juhlia katsotaan perheen tai lähipiirin kesken. Opiskelijat laskevat seppeleen sankarihaudalle.

### ****Itsenäisyyspäivän musiikki****

#### Virsiä vuorolauluna

Perinteisen virren *577 Sun kätes, Herra, voimakkaan* voisi messussa tai juhlassa laulaa siten, että muutaman virrensäkeistön laulavat miehet, muutaman naiset, muutaman maahanmuuttajat ja muutaman iäkäs veteraani, lotta tai maahanmuuttaja solistin parina.

Myös virsi 584 *Siunaa ja varjele meitä* soveltuu hyvin laulettavaksi esimerkiksi vuorolauluna niin, että vuorotellen laulavat lapset, aikuiset ja kaikki yhdessä. Myös virsi 499 *Jumalan kämmenellä* sopii hyvin päivän teemaan. ”Kaikille tilaa riittää, kaikille paikkoja on”.

Virsi 581 *Kiitos, Jumalamme, kun annoit kauniin maan* solistin laulamana toimii lukukappaleiden vastausmusiikkina. Tuure Kilpeläisellä on useita lauluja, joita voi hyödyntää monikulttuurisessa jumalanpalvelusmusiikissa, esim. *Maassa maan tavalla*, *Lisätään lämpöä* ja *Hymyilevä Apollo*.

#### Muuta itsenäisyyspäivän messuun sopivaa musiikkia

Petri Laaksonen: Täällä Pohjantähden alla, Älä elämää pelkää, Köyhän ralli.

Lasse Heikkilän *Täällä Pohjantähden alla* sekä *Suomalaisen messun* laulut sopisivat hyvin tavalliseenkin messuun. Suomalaisesta messusta löytyy synnintunnustuslaulu, uskontunnustus ja monia muita sopivia lauluja.

Jos vietetään sanajumalanpalvelusta, vastaukseksi tekstien väliin sopii hyvin esim. kanteleella tai akustisella kitaralla soitettu virsimelodia.

### ****Liturgiasta****

#### Psalmi vuorolukuna

Psalmeja ei tarvitse aina laulaa, vaan niitä voidaan messussa ja hartauksissa myös lukea vuorolukuna. Vuoroluku tuo yhteyttä, juhlavuutta ja iloakin. Psalmit 96: 1–6 tai 121 sopivat hyvin luettavaksi itsenäisyyspäivänä.

#### Kahden kynttilän siunaaminen

Sanajumalanpalveluksessa voidaan esirukouksen yhteydessä siunata ne kaksi kynttilää, jotka suomalaiset sytyttävät ikkunoilleen klo 18:00. Kirkkovieraat voivat tuoda siis omat kynttilät siunattaviksi.

*Rukous liitettäväksi esirukoukseen:*

Kaikkien kansojen Jumala,
tänä iltana sytytämme kotiemme ikkunoille kaksi kynttilää.
Pyydämme siunaustasi näille kynttilöille,
että ne muistuttaisivat meitä ja kaikkia, jotka ne näkevät
edellisten sukupolvien uhrista ja
siitä, että elämämme on Korkeammassa kädessä.
Pyydämme myös, että ne voisivat luoda yhteiskuntaamme
sovun ja yhteistyön valoa ja lämpöä.

(Rukous jatkuu muilla aiheilla)

- - -

### Seurakuntalaisten osallisuudesta

Itsenäisyyspäivä on perinteisesti päivä, jolloin seurakuntalaisilla on jumalanpalveluksessa paljon tekemistä. Kuorolla on usein iso rooli jumalanpalveluksen toteutuksessa. Jotkut seurakuntalaiset voivat toimia airueina yllään siniset nauhat.

#### Eri maiden liput

Seurakuntalaisten yhteistä toimintaa voidaan lisätä tutustumalla kaikkien niiden maiden lippuihin, jotka ovat seurakuntalaisille läheisiä. Lapsiavustajat tai isoset voisivat piirtää liput ja laittaa ne esille. Jotkut seurakuntalaiset voivat kertoa jonkun kokemuksen vierailta mailta. Esirukouksessa voidaan rukoilla eri maiden tilanteen puolesta.

#### Kutsutaan vieraita itsenäisyyspäivänä

Entä jos jokainen suomalainen kutsuisi itsenäisyyspäivänä pöytäänsä tai seurakunnan jumalanpalvelukseen eri kansakuntaa edustavan perheen? Perheen isovanhemmat voivat olla paikalla kertomassa omin sanoin tai kuvin, tai esimerkiksi videolle valmistetuin tarinoin, elämästään itsenäisyyden ajoilta. Hyvä keskustelunaihe on myös, millaista monikulttuurisuutta omasta sukutaustasta löytyy. Onko työväkeä lähtenyt Ruotsiin, Venäjälle tai Amerikkaan? Kuka oli sotalapsena Ruotsissa? Onko perheessä saamelaisia juuria? Moneenko maahan seurueen juuret johtavat juuri nyt?

#### Monikulttuurinen Suomi -nyyttikestit

Jumalanpalveluksen yhteydessä voidaan järjestää monikulttuuriset nyyttikestit. Messuavustajien kanssa voidaan suunnitella etukäteen, millä tavoin monikulttuurisia perheitä ja ryhmiä kutsutaan mukaan messuun. Nyyttikesteistä tiedotetaan paikallislehdissä hyvin ja ajoissa. Nyyttikesteillä voi olla myös monikulttuurista musiikkiohjelmaa tai yhteismusisointia.

#### Partiolaisten lupauksenanto

Partiolaiset ovat hyvä yhteistyökumppani itsenäisyyspäivän jumalanpalveluksen toteuttamisessa. Ennen jumalanpalvelusta partiolaiset voivat järjestää juhlallisen lipunnoston kirkon pihalla ja usein partiolaiset ovat mukana lippu-, soihtu- ja seppelvartiossa sankarihautausmaalla. Partiolaiset voivat myös toimia jumalanpalveluksessa lukukappaleiden ja rukousten lukijoina sekä kolehdinkerääjinä.

Partion lupauksenantotilaisuus voidaan järjestää itsenäisyyspäivän jumalanpalveluksen yhteydessä tai muussa seurakunnan yhteisessä messussa. Yleensä lupauksenantotilaisuudessa lupauksenantajat tulevat seurakunnan eteen riviin seisomaan ja lausuvat lupauksen yhteen ääneen. Lippukunnan ja Suomen liput ovat lupauksenantotilaisuuden aatteellisuuden symboleina esillä.

Liput voidaan tuoda kirkkoon kulkueessa jumalanpalveluksen alkaessa. Partiolaiset voivat olla lippuvartiossa messun ajan. Hyvä käytäntö on ollut sellainen, missä Herran siunauksen tai päätösvirren jälkeen partiolaiset ovat tulleet eteen seisomaan riviin ja lukeneet lupauksensa ikäryhmittäin johtajiensa vetämänä. Tätä voi seurata huivien solmiminen ja partiotervehdys.

Partiolaisten lupauksenannon ja itsenäisyyspäivän liian vahvaa aatteellista yhteen sitomista tulee välttää. Nykyisin käytössä olevassa partiolupauksessa sanotaan: ”*Lupaan parhaani mukaan rakastaa Jumalaani, omaa maatani ja maailmaa, toteuttaa <ikäkauden> ihanteita ja olla avuksi toisille.”* Tässä lupauksessa voidaan kuulla kaikuja rakkauden kaksoiskäskystä, jonka vuoksi lupauksenanto jumalanpalveluksen yhteydessä on luonteva. Itsenäisyyspäivään lupauksen sitoo ajatus oman maan ja maailman rakastamisesta.

Tutustu myös vuonna 2016 julkaistuun uuteen partiomessuun <http://toiminta.partio.fi/ohjelman-tuki/henkinen-ja-hengellinen-kasvu/partiomessu>

### ****Saarnaideoita****

#### Raamattua ja elämäntarinaa

Saarnatekstinä käytetään Vanhan testamentin lukukappaletta 5. Moos. 8:10–17. Saarna toteutetaan siten, että raamatuntekstien väliin tule iäkkään suomalaisen lyhyt videokertomus omasta elämästään.

Esimerkiksi näin:

*Kun syötte itsenne kylläisiksi, kiittäkää Herraa, Jumalaanne, siitä hyvästä maasta, jonka hän on teille antanut. Varokaa unohtamasta Herraa, Jumalaanne. Noudattakaa aina hänen käskyjään, lakejaan ja säädöksiään, jotka minä teille nyt annan.*

Vanha rouva ja/tai mies ja/tai lapsi ja/tai maahanmuuttaja kertoo videolla tai paikan päällä, onko ruoka riittänyt. Kuinka hän rukoilee iltarukouksensa.

*Kun saatte syödä itsenne kylläisiksi, kun rakennatte kauniita taloja ja asutte niissä, kun nautakarjanne, lampaanne ja vuohenne lisääntyvät, kun teille kertyy hopeaa ja kultaa ja koko omaisuutenne kasvaa, varokaa tulemasta ylpeiksi ja unohtamasta Herraa, Jumalaanne, joka vei teidät pois Egyptistä, orjuuden maasta. Hän johdatti teidät suureen ja pelottavaan autiomaahan, joka on täynnä myrkkykäärmeitä ja skorpioneja.*

Vanha rouva ja/tai mies ja/tai lapsi ja/tai maahanmuuttaja kertoo videolla tai paikan päällä, mitä on elämässään pelännyt ja mitä pelko on, mitkä asiat tulevaisuudessa pelottavat.

*Mutta tuossa kuivassa ja vedettömässä maassa hän antoi veden virrata esiin kovasta kalliosta ja ruokki teitä mannalla, jota isännekään eivät tunteneet. Hän kuritti teitä ja koetteli teitä, mutta kaiken jälkeen hän osoitti teille hyvyytensä. Älkää siis kuvitelko, että olette omin voimin ja omilla kyvyillänne hankkineet itsellenne tämän vaurauden.*

Vanha rouva ja/tai mies ja/tai lapsi ja/tai maahanmuuttaja kertoo videolla tai paikan päällä, miten hän on selvinnyt vastoinkäymisistä. Miten hänen mielestään Suomessa on selvitty vaikeista ajoista eteenpäin.

#### Haastattelusaarna

Saarnaan pyydetään avustajaksi muutamia seurakuntalaisia, esim. iäkäs ihminen, Suomeen muuttanut henkilö ja lapsi. Evankeliumiteksti luetaan pieni pätkä kerrallaan ja kunkin lukemisen jälkeen kysytään avustajien kommentit. Kysymykset on annettu saarnassa mukana oleville etukäteen ja he ovat voineet pohtia vastauksia rauhassa. Olisi hyvä, jos lukija ja haastattelija olisivat eri henkilö.

Joh. 8: 31–36

*Niille juutalaisille, jotka uskoivat häneen, Jeesus sanoi: ”Jos te pysytte uskollisina minun sanalleni, te olette todella opetuslapsiani. Te opitte tuntemaan totuuden, ja totuus tekee teistä vapaita.”*

Kysymys avustajille: Mitä sinulle merkitsee ajatus pysyä uskollisena sanalle? Entä mitä sinulle merkitsee totuus?

*He vastasivat hänelle: ”Me olemme Abrahamin jälkeläisiä, emme me ole koskaan olleet kenenkään orjia. Kuinka voit sanoa, että meistä tulee vapaita?” Jeesus vastasi: ”Totisesti, totisesti: jokainen, joka tekee syntiä, on synnin orja. Orja ei pysy talossa ikuisesti, mutta poika pysyy. Jos Poika vapauttaa teidät, te olette todella vapaita.”*

Kysymys avustajille: Mitä sinulle merkitsee sana vapaus?

#### Ei palveltavaksi vaan palvelemaan

Saarnatekstinä käytetään Matt. 20: 25–28: *Jeesus kutsui opetuslapsensa luokseen ja sanoi: ”Te tiedätte, että hallitsijat ovat kansojensa herroja ja maan mahtavat pitävät kansoja valtansa alla. Niin ei saa olla teidän keskuudessanne. Joka tahtoo teidän joukossanne tulla suureksi, se olkoon toisten palvelija, ja joka tahtoo tulla teidän joukossanne ensimmäiseksi, se olkoon toisten orja. Ei Ihmisen Poikakaan tullut palveltavaksi, vaan palvelemaan ja antamaan henkensä lunnaiksi kaikkien puolesta.”*

Messun osallistujia pyydetään evankeliumin lukemisen jälkeen kirjoittamaan lapulle jokin tapa, jolla voi auttaa/palvella omassa naapurustossaan toisia. Laput kerätään, saarnaaja lukee ne ja sanoo jotain niistä syntyneestä kokonaiskuvasta. Hän jatkaa saarnan loppuun joko suunnitellulla tai improvisoidulla tavalla.

### Esirukouksia

#### *Yhteiskuntamme monikulttuurisuuden huomioiva esirukous*

Liturgi: Jumala, Luojamme,

me kiitämme sinua tästä kauniista maasta,

sen metsistä ja järvistä, tasangoista ja rannoista,

vuorista ja tuntureista, kaupungeista ja kylistä.

Kiitämme menneistä sukupolvista, jotka ovat säilyttäneet maamme kauniin luonnon.

Nuori: Jumala, auta meitä, ettemme tuhoaisi rikasta luomakuntaasi,

vaan myös me hoitaisimme edelleen vastuullisesti ja rakkaasti sitä,

minkä olemme itsekin saaneet perinnöksi.

Lapsi: Kiitos maamme historiasta ja siitä, että olet auttanut vaikeidenkin vaiheiden läpi.

Anna päättäjillemme viisautta rakentaa rauhaa ja ystävyyttä

naapurikansojen ja kaikkien maailman kansojen kesken.

Siunaa heitä, jotka joutuivat taistelemaan rintamalla isänmaamme puolesta.

Varjele maatamme ja kansaamme sodilta

ja vaikeilta yhteiskunnallisilta ristiriidoilta.

**Suomeen muuttanut:**

Anna lasteni juurtua tähän maahan.

Kiitos, että tänään itsenäisyyspäivänä saamme kuulua juhlijoiden joukkoon.

Kiitos asioista, jotka yhdistävät meitä toisiimme.

Varjele meidät kaikki veljinä ja sisarina toisillemme.

Varjele minua tuomitsemasta niitä, jotka eivät ymmärrä kulttuuriani.

Siunaa heitä, jotka pelkäävät oman turvallisuutensa puolesta.

Anna lastemme ja lastenlastemme iloita kuulumisestaan juuri tähän maahan

ja nauttia kahden kansan perinnöstä ja kahdesta kielestä.

Aikuinen: Varjele meitä kansalliselta ylpeydeltä

ja luulolta, että olemme muita parempia.

Auta meitä yhä suurempaan avoimuuteen,

että olisimme valmiita jakamaan omastamme

ja ottaisimme vastaan sen,

mitä muilla on meille annettavaa ja opetettavaa.

Vanhus: Anna meille avoimuutta ja lämminsydämisyyttä

ottaa vastaan uudet maahamme muuttavat ihmiset.

Anna meille kaikille nöyryyttä ja rohkeutta

kantaa vastuuta tämän maan tulevaisuudesta.

Kiitos, että yhdessä saamme rikastuttaa yhteiskuntaamme.

Liturgi: Jumala, siunaa maatamme.

Jumala, sinä olet turvamme ja voimamme.

Anna meille, mitä me sinuun uskoen olemme pyytäneet,

ja anna meidän itsemmekin toimia sen hyväksi, mitä olemme rukoilleet.

Tätä kaikkea pyydämme Jeesuksen Kristuksen tähden.

Seurakunta Aamen.

#### *Lyhyt itsenäisyyspäivän rukous*

Kaikkien maailman ihmisten – myös meidän suomalaisten – Jumala.

Rukoilemme tänään kaikkien ihmisten puolesta.

Kiitos, että sinulle joka ikinen on tärkeä.

Joka ikinen on luomuksesi.

Joka ikinen.

Aamen.

#### *Itsenäisyyspäivän kiitos- ja esirukous*

Lukija 1: Jumala, Kaikkivaltias,

me kiitämme sinua tästä maasta,

jonka historia on muovannut meitä.

Kiitämme miehistä ja naisista, jotka ovat eläneet ennen meitä

ja ovat rakentaneet tätä maata työllään.

Kiitos siitä, että he jaksoivat niin tehdä.

Anna meidän nyt vuorollamme tehdä oma osamme,

jotta maassamme olisi jatkuvasti iloa ja rakkautta,

tilaa ja turvallisuutta.

Ole niiden turvana, jotka kantavat sodan jälkiä kehossaan ja mielessään.

Lohduta niitä, joiden rakkaimmat, vanhemmat tai unelmat sota vei.

Lukija 2 Jumala, Taivaallinen isä,

kiitämme niistä ihmisistä ja kansoista,

jotka maamme kriiseissä vainon vuosina ja pula-aikoina auttoivat meitä,

antoivat omastaan ja rohkaisivat kohti tulevaisuutta.

Kiitämme siitä, että he eivät unohtaneet meitä silloin.

Anna meidän nyt nähdä, missä leipä on lopussa ja rauha poissa.

Siunaa kirkkoasi kaikkialla maailmassa.

Tee meistä armon, rauhan ja ilon levittäjiä.

Lukija 3 Jumala, joka pidät meistä huolta,

siunaa kansaamme ja maatamme niin,

että yhteistä hyvää riittää kaikille huolenpitoa tarvitseville.

Anna innostusta ja oikeudentuntoa vastuunkantajille ja päättäjille.

Anna siunauksesi yhteiskunnassamme tehtävälle työlle.

Auta meistä järjestämään mielekästä työtä kaikille.

Siunaa maatamme, että tuottaisimme eväitä tulevaisuuteen.

Lukija 1 Jumala, iankaikkinen ja pyhä,

sinä kuulet myös ne hiljaiset rukoukset, jotka nousevat sydämistämme.

Jätämme toinen toisemme, itsemme ja koko elämämme sinun käsiisi.

Seurakunta Aamen, aamen.

#### *Perinteinen itsenäisyyspäivän esirukous*

Lukija 1: Rukoilkaamme.

Pyhä, kaikkivaltias Jumala.

Me kiitämme sinua kaikista lahjoistasi.

Erityisesti kiitämme siitä, että olet lähettänyt

Poikasi Jeesuksen Kristuksen keskellemme, veljeksemme ja Vapahtajaksemme.

Opeta meitä elämään tahtosi mukaisesti

ja kiitollisina käyttämään antamiasi lahjoja.

Suojele ja siunaa isänmaatamme ja kansaamme.

Siunaa valtakuntamme presidenttiä, eduskuntaa ja hallitusta.

Vahvista ja varjele kaikkia, jotka palvelevat maamme puolustusvoimissa ja rajavartiolaitoksessa sekä rauhanturvatehtävissä.

Lukija 2: Kiitämme sinua menneistä sukupolvista.

Kiitos kaikista ihmisistä, niistä rohkeista ja lujista miehistä ja naisista

jotka ennen meitä ovat työllään rakentaneet tätä maata.

Muistamme edessäsi sotiemme veteraaneja, sodissa kaatuneita ja haavoittuneita,

heidän omaisiaan ja kotejaan.

Lukija 1: Me rukoilemme siunaustasi kaikille niille,

jotka tekevät työtä maailmanrauhan puolesta.

Anna heidän työnsä menestyä.

Auta niitä, joilla on valtaa, käyttämään sitä oikein.

Auta heitä toteuttamaan sinun tahtoasi,

niin että keskinäinen luottamus ja rauha saavutettaisiin

ja epäluulot, sodat, viha, väkivalta ja epäoikeudenmukaisuus häviäisivät.

Herra, anna rauha maan päälle.

Lukija 2: Rukoilemme maamme kaikkien asukkaiden puolesta.

Anna isille ja äideille rakkautta lapsiinsa,

anna nuorille rohkeaa luottamusta elämään,

anna lapsille turvallisia ihmisiä lähelle.

Auta meitä kaikkia näkemään oma paikkamme ja vastuumme

sukupolvien ketjussa.

Siunaa kotejamme ja omaisiamme, kaikkia rakkaitamme.

Anna meidän tulla taivaalliseen valtakuntaasi,

jossa aina saamme kiittää ja ylistää sinua.

**Seurakunta: Aamen.**

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)